लखनऊ. चौक बाजार स्थित सर्राफा व्यापारी प्रवीण रस्तोगी की दुकान में रविवार रात हुई करोड़ों रुपए की डकैती की घटना के बाद व्यापारियों में आक्रोश फूट पड़ा। सोमवार सुबह 10 बजे से ही लखनऊ व्यापार मंडल एसोसिएशन, आदर्श व्यापार मंडल, लखनऊ कपड़ा व्यापार मंडल जैसे दर्जनों व्यापार मंडल के सैकड़ों पदाधिकारियों और व्यापारियों ने चौक चौराहा घेर लिया। इस दौरान व्यापारियों ने जोरदार प्रदर्शन किया और पुलिस के खिलाफ जमकर नारेबाजी की। व्यापरियों ने कहा कि सरकारें ही डकैती डलवाती है। सरकार कहती है कि काम बोलता है और कोई जवाब देता है कि काम नहीं कारनामे बोलते हैं और देखो कारनामा बोल ही गया। इस मांग पर अड़े हैं व्यापारी...
व्यापारी अड़े थे कि पुलिस विभाग का कोई बड़ा अधिकारी जब तक मौके पर नहीं आएगा तब तक प्रदर्शन जारी रहेगा। देखते ही देखते व्यापारियों का गुस्सा और बढ़ गया और व्यापारियों ने चौक कोतवाली के अंदर घुसकर प्रदर्शन शुरू कर दिया। इस प्रदर्शन में व्यापारियों संग भाजपा नेता लाल जी टंडन भी शामिल हुए। डकैती की घटना के बाद ही व्यापारियों ने ऐलान कर दिया था कि सोमवार को सर्राफा बाजार बंद रहेगा और प्रदर्शन किया जाएगा बावजूद इसके पुलिस प्रशासन के इंतजाम पुख्ता नहीं दिखे। व्यापारियों द्वारा पुलिस को खुला अल्टीमेटम दिया गया कि अभी तो केवल सर्राफा बाजार बंद है और अगर तीन दिन में खुलासा न हुआ तो पूरा उत्तर प्रदेश बंद किया जाएगा। वही आदर्श व्यापार मंडल अध्यक्ष संजय ने व्यापारियों संग डीजीपी कार्यालय पर एडीजी एलओ दलजीत चौधरी से मिलकर उन्हें ज्ञापन सौंपा है और जल्द से जल्द डकैतों को पकड़ने की गुहार लगाई है।
8 बदमाशों ने दिया था वारदात को अंजाम
रविवार रात लगभग 8:30 बजे जब सर्राफा व्यापारी प्रवीण रस्तोगी अपनी दुकान मुकुल ज्वेलर्स पर बेटे जीतांशु के साथ बैठे थे और दुकान बंद करने से पहले हिसाब किताब कर रहे थे, तभी असलहों से लैस 8 बदमाश उनकी दुकान में घुस गए और बेटे जीतांशु को पीटने लगे। प्रवीण ने विरोध किया तो एक बदमाश ने उनके सर पर असलहे के बट से वार कर दिया। दुकान के कर्मचारियों ने विरोध करना चाहा तो बदमाशों ने फायर शुरू कर दिए और एक बदमाश ने जीतांशु पर फायर झोंक दिया और गोली उसके पैर में जा लगी। इसके बाद बदमाशों ने बाप बेटे समेत उनके लगभग डेढ़ दर्जन कर्मचारियों को बंधक बना लिया और लूटपाट की। इस दौरान बदमाशों ने लगभग सवा 13 करोड़ के जेवरात और नगदी लूट ली और पैदल ही गली से असलहा लहराते हुए भाग निकले। सारे बाजार डकैती की घटना से हड़कंप मच गया था और घटना की जानकारी पर डीआईजी रेंज प्रवीण कुमार त्रिपाठी ने घटनास्थल का मुयायना किया था। डकैतों की यह वारदात दुकान में लगे सीसीटीवी कैमरे में भी कैद हुई है। फिलहाल प्रवीण और उनके बेटे जीतांशु का ट्रामा में ईलाज चल रहा है और दोनों खतरे से बाहर बताए जा रहे हैं।
एक ने पहना था हेलमेट और 7 थे नकाबपोश
डकैती की वारदात के दौरान एक बदमाश ने हेलमेट पहन रखा था, जबकि अन्य बदमाशों ने मुंह को गमछे से ढक रखा था। सीसीटीवी फुटेज में जो बदमाश सबसे आगे भागता दिखाई दिया है केवल उसने ही हेलमेट पहन रखा था। सीसीटीवी फुटेज में देखने से लग रहा है कि हेलमेट पहने बदमाश ही सरगना है। वही हेलमेट पहने हुआ बदमाश दुकान से निकलकर एक सकरी गली में घुस गया था और पीछे मुड़ा तो देखा उसके साथी नहीं थे तो वह फिर वापस मोड़ तक आया और साथी बदमाशों को आवाज देकर गली में बुलाया और भाग निकला। ऐसे में पुलिस अनुमान लगा रही है कि शायद केवल उसे ही पूरे क्षेत्र की जानकारी थी।
काम नहीं कारनामे बोलते हैं, देखो बोल गया
सोमवार को प्रदर्शन कर रहे व्यापारियों का आक्रोश सपा सरकार पर जमकर फूटा। लखनऊ व्यापार मंडल के महामंत्री अमरनाथ मिश्रा ने कहा कि सरकारें ही डकैती डलवाती है। अमरनाथ ने कहा कि सरकार कहती है कि काम बोलता है और कोई जवाब देता है कि काम नहीं कारनामे बोलते हैं और देखो कारनामा बोल ही गया। व्यापारी नेता अमान ने कहा कि जब पुलिस को जरुरत पड़ती है तो व्यापारी सबसे ज्यादा साथ देता है। क्षेत्र में ड्यूटी हो तो व्यापारी खाने पीने का इंतेजाम करता है। कोई आवश्यकता हो तो व्यापारी सबसे ज्यादा चंदा देता है। बावजूद इसके व्यापारियों की सुरक्षा में ही पुलिस नाकाम है।
व्यापारियों को चूसकर यशस्वी ने कमाया यश
एसोसिएशन के अध्यक्ष राजेंद्र अग्रवाल ने कहा कि लखनऊ के पूर्व कप्तान यशस्वी यादव ने व्यापारियों के करोड़ों रुपयों से कैमरे खरिदवाकर शहर भर को कैमरों से लैस किया था। व्यापारियों को चूसकर यशस्वी ने यश तो कमा लिया, लेकिन उनके ये कैमरे फुस्स साबित रहे। कैमरे लगे होने के बाद से तमाम वारदाते हुई, लेकिन इन कैमरों की मदद से आज तक एक भी खुलासा नहीं हुआ है। एसोसिएशन के वरिष्ठ उपाध्यक्ष अनिल बजाज ने कहा कि बदमाश अवैध असलहों के बल पर वारदातों को अंजाम देते है लेकिन सुरक्षा के लिए व्यापारियों को शास्त्र लाइसेंस नहीं मिल रहे। बीते कई वर्षों से सरकार ने शास्त्र लाइसेंस पर रोक लगा रखी है और व्यापारी हर वक्त खतरे में जी रहा है। लखनऊ कपड़ा व्यापारी एसोसिएशन के मंडल अध्यक्ष अशोक मोटवानी ने कहा कि व्यापारियों की सुरक्षा में पुलिस हमेशा नाकाम रही है और व्यापारियों की सुरक्षा को लेकर आज तक पुलिस ने कोई पहल नहीं की।
पक्की मुखबरी पर दिया गया अंजाम
डकैती डालने के तरीके से पता चल रहा है कि वारदात को अंजाम पक्की मुखबरी करके दिया गया है। जिस तरह से बदमाश दुकान में डकैती डालकर पैदल ही बड़ी आसानी से भाग गए इससे साफ जाहिर है कि बदमाश चप्पा चप्पा जानते थे। यही नही बदमाशो को यह भी पता था कि सर्राफा बाजार साढ़े आठ बजे तक बंद होता है तो वह बाजार बंद होने के वक्त ही पहुंचे। व्यापारियों ने बताया कि प्रवीण बड़े कारोबारी है और बाजार में सबसे ज्यादा इनकी ही दुकान चलती है और शायद डकैतों को भी यह पता था तभी प्रवीण की दुकान को ही निशाना बनाया।
थाने से महज 150 मीटर दूरी पर डकैती
व्यापारियों ने लखनऊ पुलिस पर निशाना साधते हुए कहा कि पुलिस की नाकामियत के चलते शहर में बदमाशो की आंखों का पानी मर चुका है, तभी थाने से महज 150 मीटर की दूरी से बदमाश फायरिंग कर आसानी से डकैती को अंजाम देकर फरार हो गए। व्यापारियों का कहना था कि दूरी इतनी है कि दुकान पर हुई फायरिंग की आवाज कोतवाली के अंदर सुनाई दी होगी, लेकिन फिर भी पुलिस नाकाबंदी कर बदमाशों को पकड़ने में असफल रही और डकैत फरार हो गए। एसपी पूर्वी जयप्रकाश का कहना है की सभी मुखबिरो को एक्टिव कर दिया गया है और बाजार में जहां-जहां कैमरे लगे हैं उनकी फुटेज निकलवाई जा रही है।
ये कोई पहली वारदात नहीं है
राजधानी के इतिहास में भले ही यह सबसे बड़ी डकैती हुई हो लेकिन यह पहली ऐसी घटना नहीं है जिसने शहर को थर्राया हो। बल्कि राजधानी में ऐसी तमाम वारदात हुई, जिन्होंने शहर को दहशत में कर दिया। उनके खुलासों पर सवालिया निशान आज भी बरकरार है। साल की शुरुआत में ही 1 जनवरी को अलीगंज के तिरुपति ज्वेलर्स में लूट हुई थी। 30 नवंबर को कृष्णानंगर में सर्राफ निर्मल मिश्रा को गोली मारकर बैग लूटा था। 13 अक्टूबर को इंदिरानगर में ओम ज्वेलर्स में फायरिंग करके गहने लुटे थे। 29 सितंबर को अलीगंज में हरीश निशाद से तमंचे के बल पर लूट हुई थी। 17 अगस्त को पीजीआई में जूलरी शॉप में फायरिंग करके लूट हुई थी। 12 जून को गाजीपुर के नीलम ज्वेलर्स में डाका डाला गया था। 26 फरवरी को सोनार विपिन सोनी से विभूतिखंड में असलहे के बल पर नगदी लूटी गई थी।
आगे की स्लाइड्स में देखिए अन्य फोटोज...
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva